Ministarstvo ekonomskog razvoja poziva studente da se prijave na nagradni konkurs za najbolji esej na temu:

**„Nove ideje za održivi regionalni razvoj Crne Gore“**

**Kontekst problema**

Politika regionalnog razvoja Crne Gore zakonski i strateški uobličena je još 2011. godine. Do sada, tadašnje Ministarstvo ekonomije kreiralo je i implementiralo dvije strategije regionalnog razvoja. Njihov osnovni cilj bio je postizanje ravnomjernog socio-ekonomskog razvoja svih jedinica lokalne samouprave i regiona, zasnovanog na konkurentnosti, inovativnosti i novom zapošljavanju. Iako se, vjerujemo, radilo na razvoju regiona Crne Gore, socio-ekonomski indikatori ukazuju na postojanje velikih razlika u njihovoj razvijenosti.

Nakon analize socio-ekonomskih indikatora za vremenski interval 2014-2020 u kojem je implementiran poslednji strateški okvir evidentirano je da je politika regionalnog razvoja samo djelimično doprinijela postizanju definisanih ciljeva. Konkretno, nije riješen problem depopulacije sjevernog dijela zemlje; nijesu značajno smanjene razlike u stepenu razvijenosti jedinica lokalnih samouprava; Crna Gora nije uspjela da unaprijedi konkurentnost; industrijska proizvodnja je u posmatranom periodu je značajno opala; razvoj turizma bio je prisutan do pojave globalne pandemije COVID19; samo djelimično se doprinijelo smanjenju stope nezaposlenosti sve do 2020. godine; stopa rizika od siromaštva je ostala nepromijenjena i ona iznosi 40% u sjevernom dijelu zemlje.

U tom smislu, Ministarstvo ekonomskog razvoja ima namjeru da intenzivira aktivnosti u pravcu ravnomjernijeg rasta i razvoja svih jedinica lokalne samouprave, sa fokusom na teritorijalni razvoj. Imajući u vidu prethodno pomenuto, potrebno je osmisliti mehanizme podrške koji bi uticali na dinamiku razvoja manje razvijenih opština.

Cilj ovog konkursa jeste da pozovemo i podstaknemo mlade talentovane ljude da daju svoj akademski doprinos u kreiranju javne politke regionalnog razvoja. Od učesnika se očekuje da kroz analizu primarnih i sekundarnih izvora, kao i kroz analizu najbolje uporedne prakse predlože i obrade jednu ili više reformskih mjera kojima se prevazilazi neki od izazova na polju regionalnog razvoja u Crnoj Gori.

Prva nagrada za najbolji esej iznosi 1.500 eura; druga nagrada iznosi 1.000 eura, dok nagrada za treće mjesto iznosi 500 eura.

**Konkurs**

Pravo učešća imaju crnogorski studenti na osnovnim, magistarskim i doktorskim studijama u Crnoj Gori ili inostranstvu.

Prijave slati na: prijave@mek.gov.me

Rok za slanje eseja: petak, 25.03.2022. godine do 23:59 h

**Smjernice i uputstva za pisanje eseja**

* Esej mora biti napisan na crnogorskom jeziku (*Times New Roman*, veličina 12; naslov boldovan i veličina 14; razmak 1, 5, *justified*)
* Esej mora da sadrži najviše 2000 riječi
* Esej može biti djelo jednog ili više autora (najviše 4)
* Jedan autor ili grupa autora mogu da prijave jedan esej
* Obavezno je citiranje izvora i izrada bibliografije (Apa format)
* Esej mora biti dostavljen u PDF formatu